Klein, groter, grootste
Met die 25 jarige bestaan van die NHSV word die Piet Potgieter Monument Tehuis geopen deur minister JJ Serfontein op 11 September 1965. Hierdie tehuis in Potgietersrus is deur die argitek RH Veitch ontwerp. Die voorsitter van die bestuur was mev LL Coetzee. Die eetsaal is na haar dood in 1967 na haar vernoem.
Die eerste matrone mev P Smit, het ook 'n behoefte gesien van inwoners wat ouer word en versorging nodig het. In 1973 het die NHSV kongres besluit om 'n versorgingseenheid aan te bou. Die oorspronklike argitek word genader vir die nodige planne en ds David Dreyer hanteer die onderhandeling vir die grond. Die NHSV take, die plaaslike gemeentes en ds B van Wyk het baie hard gewerk in hierdie tyd en hul toegespits op fondsinsameling. Die bou-argitekte Du Plessis en Blignaut en die bouers Degenaar en Steyn was betrokke by die projek. Die Tehuis se nuwe deel word op 24 September 1983 in gebruik geneem en die gedenksteen word deur mev Kotie Viljoen onthul.
Na mev P Smit neem eers A Pistorius en toe mev M Nortje die leisels as matrone oor.
Op 26 September 1986 was Piet Potgieter 21 jaar oud en op daardie stadium was matrone J van der Merwe en Huisbestuur voorsitter Ds B van Wyk aan die stuur van sake. Ds B van Wyk word opgevolg deur ds P Kotze en daarna ds G Malan.
Piet Potgieter Tehuis beskik ook oor 'n pragtige aftree-oord, bestaande uit 16 luukse meenthuise met pragtige tuine, wat te koop aangebied word word op okkupasieregbasis. Aanliggend tot die tehuis is ook 'n woonstelblok met 52 wooneenhede waar enkel, asook egpare pragtige eenhede kan huur volgens behoefte. Van die eenhede is ook te koop op okkupasieregbasis. Daar is ook drie dienshuise geleë wat op die Abbeyfield-konsep funksioneer, wat huisvesting aan 15 bejaardes bied. Inwoners van dienshuise beskik elk oor 'n eie kamer en badkamer. Dienste sluit 2 maaltye in.
Die tehuis word vandag bestuur deur mev Mariaan van Tonder en die Huisbestuur voorsitter is ds HSK Nel. In hierdie tyd is verskeie bou projekte deur hulle geïnisieer.